

אשר ושירה

תסריט לוקיישן

מגיש: אדם שפר

1. חוץ. הפינה האוסטרלית בגן החיות - יום

על ספסל שמשקיף לכלוב הקזואר יושבים אשר (32) בעל שיער קצר, לבוש בקפידה אך לא מעונב, ושירה (31) לבושה מכנסי ג'ינס דהויים, נעלי עבודה וחולצה ירוקה של עובדי גן החיות. לידם פזורים מאכלים שונים וצידנית שמתחתיתה אשר מוציא פאי גדול קנוי.

אשר

והפתעה אחרונה.

שירה

לא באמת. זה מ"שיבולת"?

אשר

יאפ.

שירה

מתי הספקת?

אשר

בדרך. וזה עם לוזים, מייפל והזה, איך קוראים לזה?

שירה מסתכלת ברשימת הרכיבים על מכסה הפאי.

שירה

ניבס קקאו!

שירה מנשקת את אשר. הסלולרי של אשר מצלצל ואשר מוציא אותו מהכיס ומסתכל על המסך.

שירה

מי זה?

אשר

גיא.

שירה

תענה.

אשר משתיק את המכשיר .

אשר

זה יחכה. היום זה רק אנחנו.

שירה נושקת לו. הוא מחבק אותה והיא נראת מוטרדת.

שירה

אהוב...זה לא שסתם התעקשתי-

הטלפון של אשר מצלצל שוב וקוטע את שירה. אשר מוציא אותו ומסתכל על המסך.

שירה

גיא?

אשר

כן.

שירה

טוב נו תענה ותגמור עם זה.

אשר

לא, נו הוא יחכה. הנה.

אשר משתיק את המכשיר ונותן אותו לשירה.

אשר

קחי. שיהיה אצלך, שלא יסיח את דעתי.

שירה לוקחת את המכשיר ומניחה אותו לידה על הספסל. אשר מסיר את מכסה הפאי ומתחיל לחתוך אותו.

אשר

התחלת להגיד משהו.

שירה

כן... על אמירים... כאילו, כשהיינו באמירים, היה לי-

הטלפון של אשר מצלצל שוב. שירה מסתכלת על המסך.

שירה

תענה אולי קרה משהו.

אשר עונה.

אשר

אה גיא. לא אני פשוט עם שירה בגן חיו- איפה פה? בארץ? רגע, רגע עד מתי? אתה לא אמיתי. אתה לא אמיתי. אתה לא אמיתי! אוקי תחזור אלי כמה שיותר מהר. מדהים. בי. בי בי.

שירה

מה קרה?

אשר

פאוורצ'יינה בארץ. הם בתל אביב עכשיו!

שירה

מה זה להקה?

אשר

מה? לא, זאת חברת הבנייה הכי גדולה בעולם, כאילו טכנית השנייה הכי גדולה, אבל מבחינתנו הכי רלוונטית כי-

שירה

נו אז מה איתם?

אשר

הם מתעניינים בנו! ג'וש קובע לנו איתם פיצ'!

שירה

מדהים! מתי?

אשר

הוא תכף חוזר אלי. הם עוזבים מחר.

הטלפון של אשר מצלצל והוא עונה.

אשר

Josh! Yes yes Guy just told me. you are incredible! We can not fuck this up. of course. API Integration? Good. Good good good. Ok, see you later. By.

אשר מנתק ושירה מסתכלת עליו בשקט. ניכר שהיא עצובה ועוצרת את מה שיש לה לומר. אשר מבחין בכך.

שירה

אתה זז לתל אביב?

אשר

מחכה שגיא יגיד לי מתי.

שירה שותקת. הטלפון של אשר מצלצל. אשר מסתכל על המסך.

שירה

אל תענה שנייה טוב?

אשר עונה.

אשר

חוזר אליך טוב? אז תקרא לנאדיה. אז תפתח אינטרנט ותמצא מי שיכול היום, אנחנו לא נשואים אליה. ביי.

אשר מנתק.

אשר

הם כולם באטרף...

שירה שותקת.

אשר

מה היה באמירים?

שירה

נדבר בערב... אני צרכה שנדבר נורמלי.

אשר

אני איתך.

שירה

אתה לא איתי.

אשר

שירוש אני הכי איתך בעולם.

שירה

תקשיב, כשהיינו באמירים אני-

הטלפון של אשר מצלצל. אשר משתיק אותו.

שירה

היה לי בלבול עם החישוב של- אני רואה שאתה מסתכל על הטלפון.

אשר

לא הנה אני איתך.

שירה

התבלבלתי עם המספרים של-

הטלפון של אשר מצלצל. אשר מוציא אותו ומסתכל על המסך.

אשר

אני חייב לענות.

שירה

תענה...

אשר עונה ושירה מסתכלת עליו בחוסר שביעות רצון.

אשר

היי. כן כן עדכנו אותו אבל אני מחכה שגיא יעדכן אותי על זמן מדוייק. ג'וש. כן, גם אלי הוא התקשר כי נאדיה לא עונה לו. אמרתי לו שיפתח גוגל וימצא מי שיכול לבוא היום. הם לא באים לראות אם המשרד נקי הם באים לשמוע פיץ' על התוכנה-

שירה חוטפת לאשר את הטלפון ומניפה אותו באוויר.

שירה

אני שונאת את זה!

אשר

מה את עושה?

שירה

אני מנסה לדבר איתך!

שירה זורקת את הטלפון של אשר לכלוב הקזואר.

אשר

השתגעת? אני מחכה לשיחה מגיא!

אשר נכנס לכלוב הקזואר.

שירה

(צועקת) אתה מפגר?!

אשר

אני לוקח את הטלפון!

שירה

ואיך פאקינג תצא?

אשר

את תפתחי לי את השער.

שירה

מה אתה חושב שלכל מי שעובד כאן יש את כל המפתחות לכל הכלובים של כל החיות?!

אשר

לא?

שירה

לא יא חתיכת מפגר!

אשר

אז תקראי למי שיש לו!

שירה

אתה מבין שזאת חייה מסוכנת?

אשר

מה מסוכנת, זה בת יענה!

שירה

זה פאקינג קזואר יא מטומטם!

אשר

מה ההבדל?

שירה

שהוא פאקינג יכול לרצוח אותך!

אשר

מה? למה הכנסת אותי לכלוב עם חיה שיכולה לרצוח אותי?

שירה

תגיד לי אתה מפגר? הכנסתי אותך?

שירה מוציאה את הטלפון שלה ומתקשרת בזמן שהיא מסתכלת על אשר שמסתובב בכלוב.

שירה

(לאשר) מה אתה עושה?

אשר

מחפש את הטלפון!

שירה

אתה מנסה למות?!

אשר

אני חייב לענות לגיא! אני חייב את הטלפון!

שירה

כשתמצא אותו תעשה גוגל ותגלה איך אתה הולך למות!

מנתקת את הטלפון.

שירה

הוא לא עונה לי.

אשר

מי?

שירה

אביגדור. יש לו מפתחות לשער.

הטלפון של אשר מצלצל ומתוך בקתה קטנה בכלוב יוצא הקזואר והולך לכיוון הטלפון המצלצל. הקזואר מתבונן במכשיר.

אשר

שיט. שיט! שירוש תרחיקי אותו מהטלפון שלי!

שירה

מה זה חתול? מה תרחיקי?

הטלפון מפסיק לצלצל והקזואר מתרחק ממנו וחוזר לבקתה.

אשר

אוקי הנה זה בא.

שירה

מה?

אשר

אני הולך על זה!

שירה

אשר מה אתה רוצה לעשות?

אשר רץ, וחוטף את הטלפון.

אשר

יש! יש לי אותו!

הטלפון מצלצל שוב והקזואר יוצא במהירות מהבקתה ונועץ בו מבט. אשר מבחין בכך.

אשר

שיט.

הקזואר שועט לכיוונו של אשר ואשר בורח.

שירה

תכבה את הטלפון! אני חושבת שהצלצול מושך אותו!

תוך כדי ריצה אשר משתיק את הטלפון, מתפס במהירות על עץ שבכלוב ומתיישב על ענף. הוא עונה לטלפון והקזואר עומד תחתיו ליד העץ.

אשר

כן גיא. אוקי מטורף, ומה השעה עכשיו?

הקזואר בועט בעץ ואשר נחבט בראשו מענף.

אשר

מדהים, יש מצב שאני אספיק אפילו לעבור בבית להחליף בגדים. מדהים. אוקי תעדכן אותי בכל שינוי. בי.

אשר מנתק את השיחה.

אשר

מה עם האיש שפותח את השער?

שירה בודקת את הטלפון שלה.

שירה

או הנה, אביגדור סימס לי.

אשר

מדהים!

שירה

הוא יהיה כאן רק בשלוש.

אשר

מה שלוש? (צועק) זה מקרה חירום!

שירה

הגן סגור למבקרים אשר. ויש אנשים שכשהם לא בעבודה הם לא בעבודה.

אשר

מה עם ילד היה קופץ פנימה?

שירה

טוב. שתוק. תקשיב שנייה. זה קזואר זכר והוא דוגר עכשיו אז הוא תוקפני.

אשר

לא הבנתי. מה זכר דוגר?

שירה

ככה זה אצל קזוארים.

הקזואר בועט בעץ.

שירה

אם הוא ירגע ויחזור לבקטה אתה תוכל לתפס על השער שמשמאל. לשם יש לי מפתח.

אשר

מה יש שם?

שירה

קנגרוים.

אשר

זה לא מסוכן?

הטלפון שוב מצלצל. הקזואר מזדקף בהתעניינות ואשר מסתכל על המסך ומשתוקק לענות.

שירה

תנתק כבר!

הקזואר משמיע קול קזואר משונה. בכאב גדול אשר מנתק.

אשר

טוב אני קופץ ורץ אל השער.

שירה

רגע! (מקריאה מלוח המידע למבקרים) "הקזואר מהירים מאוד ובריצתם יכולים להגיע למהירות של 50 קמ"ש".

אשר

אוקי אבל מה הוא יכול לעשות לי?

שירה

(מקריאה מלוח המידע למבקרים) "בעת סכנה מסתער הקזואר כשרגלו מושטת קדימה ומכוונת אל מרכז המסה"...

אשר

שיט.

שירה

תזרוק את הטלפון!

אשר

מה?

שירה

הטלפון משגע אותו! תזרוק אותו רחוק ואז תרוץ.

אשר

תני לו את שלך! אני אצלצל אליו, זה ימשוך אותו ואז אני ארוץ!

שירה

או שאתה נותן לו את הטלפון שלך עכשיו או שאני לא עוזרת לך לצאת!

אשר

אני לא יוצא מכאן בלי הטלפון.

הקזואר בועט בעץ.

שירה

אתה תמות.

אשר שובר ענף מהעץ.

שירה

מה אתה עושה?

אשר

אני הולך לנצח את הציפור המזדיינת הזאת!

אשר זורק את הענף השבור הכי רחוק שהוא יכול. הקזואר רץ אל הענף ואשר יורד במהירות מהעץ ורץ אל כיוון השער. הטלפון מצלצל והקזואר מסתובב ורץ אל אשר. אשר צורח, מרים אבן וזורק אותה על הקזואר. הקזואר נבהל אך לא נפגע מהאבן. אשר מנצל את הבהלה ומתפס במהירות שמתעשת ורץ גם הוא אל הבקתה. עכשיו אשר לכוד על גג הבקתה שתחתיה הקזואר.

אשר

אוקי. שירה, אני צריך שתקראי למישהו שישחרר אותי.

אשר מסתכל בטלפון.

אשר

הפגישה מתחילה עוד שעה ורבע אני עוד יכול להספיק אפילו לעבור בבית.

שירה מתחילה לבכות.

אשר

שירוש, אני צריך אותך חזקה עכשיו. אני לא יכול שתתפרקי לי פה.

שירה

אני משאירה אותך כאן.

אשר

מה?

שירה

אני לא יכולה איתך, אתה מבין?

אשר

מה את לא יכולה?

שירה

אתה מבין שאתה כמעט הורג את עצמך בשביל הטלפון שלך? שאתה מסכן את החיים שלך בשביל פגישה?

אשר

זה לא סתם הטלפון שלי וזאת לא סתם פגישה!

שירה

זה כן אשר.

אשר

זה לא! זה החיים שלי! שנים! התוכנה עכשיו על גבול השלמות. ממש סביר שהם יקנו אותה! את מבינה שזה קריטי?

שירה

יש עוד דברים בעולם חוץ מכסף! חוץ מהפאקינג הצלחה שלך! לא הכל זה אתה! אתה לא חיי לבד!

אשר

זה זמני!

שירה

זה זמני כבר שנתיים וחצי! אתה כל כך מרוכז בעצמך! אתה לא רואה כלום! אתה כל כך מרוכז בעצמך שאתה הולך להרצח על ידי פאקינג קזואר! אתה לא פנוי אלי! לא רגשית! לא מנטאלית! אתה עבד! עבד של אני לא יודעת מה!

הבכי של שירה מתחיל להרגע.

שירה

אתה לא פנוי לכלום... אתה לא איתי ואתה לא איתך ואין בך מקום ואני מקווה שהקזואר ירטש אותך!

שירה פונה ללכת.

אשר

שירה! את לא משאירה אותי כאן! שירה! יא בת זונה! את חושבת שאני עושה הכל בשביל עצמי? זה הכל בשבילינו!

שירה

ממש.

אשר

כן ממש. את חושבת שזה כיף? שאני נהנה מזה? שאני לא רוצה לאכול פאי? אני יוצר לנו עתיד! אני יוצר לנו הכנסה פאסיבית!

שריה

אני לא רוצה הכנסה פאסיבית, אני רוצה אותך. אני רוצה שתאהב אותי ושתהיה איתי ותחבק אותי! אני לא רוצה עוד כלום! כל השאר לא חשוב. איך אתה לא מבין את זה?

אשר

את יודעת שזה לא נכון.

שירה

זה כן.

אשר

ומה? נגדל ילדים בלי כסף?

שירה

איזה ילדים?

אשר

אני חושב על העתיד! אנחנו נעבוד, הם יהיו בבית ספר ובסוף נמצא את עצמנו עם ילדים בצבא שאנחנו בכלל לא מכירים כי לא היה לנו זמן אליהם כי עבדנו!

שירה

מי בכלל רוצה ממך ילדים!?

אשר

את!

שירה

לא אני לא.

אשר

מה? ברור שאת כן.

שירה

לא, אני לא.

אשר

את לא רוצה ילדים?

שירה שותקת.

אשר

אז למה כל זה? מחזיקה אותי בשבי שלך שלוש שנים ולא אומרת לי שאת לא רוצה ילדים? אני אנוכי? אני חושב רק על עצמי?

שירה

אשר-

אשר

חתיכת כלבה! מה חשבת שאני קורע את התחת בשביל עצמי? שאני מול מסכי מחשב מפתח מיגרנות לכיף? לכי! תשאירי אותי כאן! אני אתחתן עם הקזואר. בת זונה.

שירה

תביא איתו ילדים! אולי הוא יטיל לך ביצים!

שירה הולכת ואשר צועק אחריה.

אשר

לכי תזדייני! לפחות יש לו ערכי משפחה!

אשר נשאר לבדו. הוא קופץ מהבקתה לגדר ומתחיל לתפס באיטיות לכיוון כלוב הקנגרוים. הקזואר עוקב אחריו מלמטה. הטלפון של אשר מצלצל, הקזואר בועט בגדר ואשר כמעט נופל.

אשר

תרצח אותי כבר! תרצח אותי יא בת יענה בן זונה!

הקזואר בוהה באשר.

אשר

אין לי כלום. שלוש שנים אני מנסה לבנות עתיד כדי שיהיה לי זמן איכות עם המשפחה יום אחד ומסתבר שמי שמטפלת בשכנים שלך פה בכלל לא רוצה משפחה. מעדיפה קנגרוים.

הקזואר בוהה באשר.

אשר

תרצח אותי!

אשר מפעיל את צלצול הטלפון, והקזואר שועט לעברו אך לפני שהוא מגיע אליו נשמע צלצול טלפון אחר. הקזואר נעצר מבולבל. אשר מבחין בקזואר שבוהה בשירה מחזיקה את הטלפון המצלצל שלה באוויר. היא משליכה את הטלפון שלה לצידו השני של הכלוב.

שירה

רוץ אל השער! עכשיו!

אשר רץ אל השער ונתלה עליו. הקזואר מגיע אל הטלפון של שירה ונוגע בו בחטף עם טפריו. הטלפון שותק. בעוד שאשר מתפס על הגדר ושירה מכופפת את את השער המוביל לכלוב הקנגרוים נוצר רעש והקזואר שועט לכיוונו של אשר. אשר צורח ומנסה לתפס אבל הקזואר מרעיד את הגדר ומקשה עליו.

שירה

תתפס מהר!

אשר

תעזבי אותי!

שירה

סתום נו, תפס כבר.

הקזואר בועט בגדר. אשר כמעט נופל.

אשר

אני לא יוצא מכאן.

שירה

אשר, אל תהיה מטומטם צא כבר. אתה עוד יכול להספיק לפגישה...

אשר

לא אכפת לי.

הקזואר בועט בגדר.

שירה

אני לא אתן שתמות.

אשר

אני לא רוצה לצאת, אני לא רוצה לתת פיץ', אני-

הקזואר קופץ ותופס במקור שלו שרוך שנפתח בנעליו של אשר מושך אותו ומזעזע את אחיזתו של אשר.

שירה

אשר אני בהריון.

אשר

רציתי שאנח- רגע מה?

שירה

באמירם. שכחתי את המד-חום. לא בדקתי חום שחר.

הקזואר בועט חזק בגדר.

שירה

חישבתי ימים אבל טעיתי...אני רוצה לעשות הפלה.

אשר

הפלה?

שירה

אין בך אבא עכשיו אשר.

אשר

שירה, הפלה עושים בגיל שבע עשרה, לא בגיל 31 ממישהו שאוהבים. את באמת בהריון?

שירה

כן נו.

אשר

שירוש, תתחתני איתי.

שירה

נו באמת.

אשר

כן. באמת. תתחתני איתי. זה כל מה שאני רוצה. אני אמצא איזון. יהיה בי אבא.

אשר משליך את הטלפון המצלצל שלו אל הקזואר והקזואר מרסק אותו.

אשר

אני לא אלך לפגישה ואני לא אצור הכנסה פאסיבית. שירה אני מבטיח לך, אני אהיה אבא יותר טוב מהקזואר.

אשר מתפס ושירה מכופפת עוד את הגדר, אשר כמעט נופל אבל היא מושכת אותו והוא מתפס על הכלוב אל הקנגרויים. שירה פותחת את שער הקנגרויים, נכנסת ועוזרת לאשר החבול והמותש לשבת שעון על חומת האבן שתוחמת את הכלוב.

סוף